李尚正專訪|唔敢認係「有線一哥」 ︰畀Loong 9聽到會唔開心
《第四十二香港電影金像獎》將於4月14日舉行,今年男配角競爭頗為激烈,有香港首位亞洲影帝(1970)姜大衛《白日之下》、金馬影帝謝君豪《毒舌大狀》及吳慷仁《但願人長久》,就連11歲的黃梓樂《年少日記》,都提名過金馬獎最佳男配角,位位都是實力人馬,而第五位有李尚正。
人稱「有線一哥」的李尚正,憑《死屍死時四十四》飾演保安員李保安,令全場爆笑。而當日宣布入圍名單時,他的名字一出,都惹來一片夾集驚訝與驚喜之聲。「除咗演戲演得真係好嘅,連演得唔係咁好都擺埋落去,令提名所涵蓋的類別更廣,等大家有得揀又有話題,仲可以突出真係好戲嘅人。」李尚正並不覺得自己好戲到要提名,正如他從不覺得大家稱呼自己做「有線一哥」,是種讚美。
鳴謝︰
化妝:呂宜鈴
髮型:朱美嫦
場地提供:GON! Bar & Restaurant
「演得唔好都入圍,先突出演得好嘅」
知道自己獲提名最佳男配角,當然高興,因為由拍完一刻,李尚正已擔心不知最終會被刪剩幾多戲份。「自己不是主要配角,只希望唔好剪走晒就好安慰,但導演引述剪接的胡大為先生講,覺得我演得幾好睇,所以就冇剪走擺晒落去,變咗剪走咗人哋嘅演出,我喺度要同大家講聲唔好意思。」
李尚正講嘢進退得宜,說話往往語帶戲言,但又不時滲出幾句真心話,正如問他點睇自己會入圍,他似乎真的認真考量過。「你見美國奧斯卡都會揀啲完全不同類別嘅演員入圍,令涵蓋嘅類別更多。除咗演戲演得真係好好嘅,連演得唔係咁好都擺埋落去,等大家有得揀,又可以突出真係好戲嘅人,大家都開心啲。有啲演員係明顯啲戲好唔得,但你又會好鍾意睇佢。」邊句真邊句假,其實都冇所謂啦!
「畀利是保安最少100蚊」
阿正在戲中飾演保安員,自細有個朋友的爸爸正是做保安,所以聽過唔少逸事趣聞,即使是常人經常拿來嘲諷的話題,阿正都明白背後原因,會以諒解或意會的心態看待。「如果你本身就好唔鍾意保安呢個工種,你真係唔會演到到呢個角色……不過都演到嘅,因為你有人工收嘛。」
戲中一幕關乎保安員收利是,並成功對一眾住戶的陰招逐一聲討!現實中,阿正理直氣壯話自己最少會封100蚊,因為自覺這是一個性價比甚高的「投資」。「我平時對保安好客氣,畀利是最少都畀100蚊,你日日都見到佢喎,就算係好親嘅直繫親屬,你都唔會成日見啦。如果平時唔畀利是,有起事嚟大家就會公事公辦冇偈傾,況且一年100蚊真係唔多。」
呢個moment,要爆喇!
對阿正來說,全片最有發揮,堪稱演技大爆發,就是怒斥幾位住戶的一幕,就算唔識拍戲,都知呢幕係自己嘅重點戲碼,用上周星馳的說法,呢個moment,要爆喇!」李尚正︰「都有少少呢種感覺,呢啲機會好少有,同周生(周星馳)要求好唔同,周生係想你要點樣爆,但今次何爵天(導演)係任我發揮,冇一個畫面要我點樣達成,所以都開心。」
跟過周生多年,某程度上連思維方式都會有點軌跡可循,「成個表演都係參考自周生的演出,其實自己都好自然反應,一收到劇本就幻想周生會點演呢?當日全日都喺度背稿,雖然下午先拍,但我全日都不停背,中午食飯時,同劉江老師一齊坐,佢講好多有趣舊事,我好想聽呀,但要背稿唔聽得,那刻好煎熬。」
「叫我一哥都係潤緊我啫」
李尚正有個別號叫「有線一哥」,事關睇親開電視,大部份節目都關阿正和拍檔「妹頭」盧頌恩事,不是主持就是演出,就算冇樣見都仲會有把聲做VO,關於這點,阿正反而想澄清一下。
李尚正︰「可能外人會覺得我同妹頭霸晒所有工作,其實我同佢一星期最多都係返三、四日工,其中一日專錄VO,基本上返一日錄兩三集,幾個鐘就搞掂,最花時間係拍《臥底旅行團》,真係開全日工拍一、兩日,其他好似拍間屋點裝修佈置,都係兩個幾鐘之內就可以返屋企。所以唔係曬命,我哋工作時間好短,唔係點解仲喺度撈呀,如果一星期返七日我仲喺度做?」就算冇一哥嘅人氣,但敢言的態度都已經有一哥風範。
講到《臥底旅行團》系列,年初播出第三季收視有4點幾,是開電視其中一個高峰,而最近幾集更被旅遊發展局睇中,拍成廣告特輯推介遊香港,有收視又有收入,似乎「一哥」這個名已經有明有實,當之無愧。
李尚正︰「冇冇冇!一哥唔可以自己認,最多人哋講然後我答︰『係喎!』但我唔會自己去認。點解你哋叫我做一哥,因為得我一個嘛,得你一個梗係一哥啦,其實大家都係潤緊我啫,事實上亦都因為成日見到我,大家先會咁叫。」
阿正唔想自己被稱呼做一哥,除了怕名不副實,另一原因是怕隔籬台真正一哥聽到會唔開心。李尚正︰「例如陳啟泰,人哋當年真係亞視一哥,而家Loong 9係一哥(TVB)啦,即係Loong 9會心諗︰『我係呢個台嘅天團,你話你自己係嗰個台嘅一哥?而你係咁嘅樣喎,咁佢哋會唔開心。調番轉,如果我係佢哋見到都會唔開心,所以我唔會咁叫自己。」自嘲完又反諷對方,喺講嘢曲到圓方面,阿正肯定係一哥。
奉行保安員心態︰打份工唔會搵命搏
從阿正的言談會聽得出,他做人凡事都只求盡責,無錯就可以,會否羨慕別人成就更好?「人哋有今日成就,一定係付出比你多,或者可以付出我付出唔到嘅嘢。」安於在有線當一哥,某程度阿正都有些少當保安的心態。「我功能係一個工作者,員工,盡力去將上頭交帶落嘅工作傳達出去,呢個我好清晰亦都好基本。」
作為演藝工作者,最常聽到人說是要凡事搏到盡,捉緊每個機會,每次都當最後一次做等等……十萬句熱血火燙嘅說話,其實阿正都熱血過,辣手過,但都是10年前的事。「我10年前,廿幾三十歲時係有諗過呢個問題,你當呢份係終身事業,自然會有咁諗過,但會有個風險,如果我本條命出去做但唔成功,我會冇晒心機。《臥底旅行團》我都本條命出去做,如果冇人睇係唔會再拍。」
李尚正︰「用呢個態度去做一個節目係絕對可以,以前有啲監製係要求chur爆你,但我覺得未必維持到好耐。」所以阿正這些年來,就用一個我能夠有幾多就畀幾多,唔會畀多嘅方法去做日常的工作,又係咪等於唔成功?似乎又唔係咁差,求及格求無錯,這種保安員心態在時下香港,可能更加長做長有。